**Informatīvais ziņojums**

**par Eiropas Savienības iekšlietu ministru**

**2020.gada 28.aprīļa neformālajā videokonferences sanāksmē iekļautajiem jautājumiem**

 2020.gada 28.aprīlī Horvātijas prezidentūra Eiropas Savienības (turpmāk-ES) Padomē (turpmāk-Prezidentūra) organizē ES iekšlietu ministru neformālo videokonferences sanāksmi, kurā ir iekļauti šādi jautājumi:

* ***Covid - 19: pašreizējā situācija un tālākie soļi iekšlietu jomā***

2020.gada 10.martā ES valstu un valdību vadītāji atzina, ka Covid-19 pandēmijas apkarošanai nepieciešama koordinēta dalībvalstu un Eiropas Komisijas (turpmāk - Komisija) rīcība.

Šā gada 16.martā Komisija nāca klajā ar paziņojumu “*Pagaidu ierobežojumi nebūtiskiem ceļojumiem uz ES*”[[1]](#footnote-1). Minētais paziņojums kalpo par pamatu koordinētai ES dalībvalstu un Šengenas asociēto valstu rīcībai uz ES ārējām robežām (paredz 30 dienu pagaidu ieceļošanas ierobežojumu attiecībā uz visiem nebūtiskiem ceļojumiem no trešām valstīm uz ES+ zonu[[2]](#footnote-2)).

Lai palīdzētu dalībvalstīm īstenot jaunos nosacījumus, šā gada 30.martā Komisija pieņēma norādes par to, kā īstenot pagaidu ierobežojumu nebūtiskiem ceļojumiem uz ES, par tranzīta kārtības atvieglināšanu ES pilsoņu repatriācijai un par ietekmi uz vīzu politiku[[3]](#footnote-3).

Tā kā attiecīgo pasākumu īstenošanai nepieciešams vairāk nekā 30 dienas, šā gada 8.aprīlī Komisija nāca klajā ar paziņojumu par “*Pagaidu ierobežojumu nebūtiskiem ceļojumiem uz ES piemērošanas novērtējumu*[[4]](#footnote-4), kas paredz pagarināt pagaidu ieceļošanas ierobežojumu nebūtiskiem ceļojumiem uz ES+ zonu līdz šā gada 15.maijam.

Papildus minētajam jāatzīmē, ka, lai nodrošinātu būtisko preču un pakalpojumu pieejamību, šā gada 23.martā Komisija nāca klajā ar paziņojumu par “*Zaļo joslu ieviešanu atbilstoši Vadlīnijām par robežu pārvaldības pasākumiem veselības aizsardzībai un preču un pamatpakalpojumu pieejamības nodrošināšanai*”[[5]](#footnote-5).

Lai novērstu Covid -19 izplatību, atsevišķas dalībvalstis ir izrādījušas interesi izveidot un ieviest ar Covid-19 saslimušo personu kontaktu meklēšanas lietojumprogrammas. Šajā sakarā ir būtiska koordinācija starp dalībvalstīm pārrobežu kontekstā, kas varētu veicināt pakāpenisku Covid-19 dēļ ieviesto ierobežojumu uz iekšējām un ārējām robežām atvieglošanu vai atcelšanu.

Attiecībā uz iekšējo drošību jāatzīmē, ka Eiropola sagatavotie ziņojumi atklāj, ka pēdējā laikā ir pieaugusi kibernoziedzība, bērnu seksuāla izmantošana, nelegālo preču pārdošana, izmantojot “*darknet”,* viltus ziņu izplatība, hibrīddraudi un vardarbība ģimenēs.

Ievērojot minēto, videokonferencē ministri cita starpā diskutēs par jautājumiem, kas saistīti ar “zaļo joslu” un tranzīta koridoru uzlabošanas iespējām, lai nodrošinātu atbilstošu iekšējā tirgus funkcionēšanu un brīvu preču apriti. Tāpat diskusijas paredzētas par iespējām pakāpeniski atvieglot vai atcelt noteiktos robežkontroles pasākumus, kā arī plānots pārrunāt pasākumu efektivitāti, kas vērsti uz patvēruma, atgriešanas un pārmitināšanas procedūru tālāku īstenošanu esošajos apstākļos.

*Latvijas nostāja:*

*Nākotnes kontekstā Latvija uzskata, ka būtiski ir nodrošināt savlaicīgu informācijas apriti un iespēju robežās saskaņotus un koordinētus risinājumus Covid-19 dēļ ieviesto ierobežojumu pakāpeniskai atcelšanai, jo ES kā vienotā telpā vienas dalībvalsts lēmumi ietekmē citas dalībvalstis un procesu atsākšanu tajās.*

*Pasākumiem ieviesto ierobežojumu atcelšanai ir jānotiek pakāpeniski, ievērojot aktuālo epidemioloģisko situāciju katrā dalībvalstī un tās kaimiņreģionos. Būtiski īpaši kaimiņvalstu starpā nodrošināt koordinētu rīcību attiecībā uz Covid-19 dēļ atjaunotās robežkontroles uz ES iekšējām robežām atcelšanu. Vienlaikus ieviestajiem ierobežojumiem ir jābūt samērīgiem un tādiem, kas nekavē efektīvu preču un pakalpojumu pārrobežu kustību, ciktāl tas ir iespējams.*

*Latvijas skatījumā [Covid-19 inficēto personu] kontaktu meklēšanas lietojumprogrammas izveide ir padziļinātas apsvēršanas vērta. Svarīgi, ka risinājums ir sabalansēts, no vienas puses garantējot pamattiesību ievērošanu un personas datu aizsardzību, bet no otras puses ātru (nav nesamērīgi birokrātiskie šķēršļi) un vieglu (nav nepieciešami būtiski papildus administratīvie resursi) tā izmantošanu.*

*Latvija ir novērojusi atsevišķas jaunas noziedzības attīstības tendences, kuras, iespējams, ir veicinājusi Covid-19 izplatība[[6]](#footnote-6)*. *Ņemot vērā, ka daļai attiecīgo* *noziedzīgo nodarījumu ir pārrobežu raksturs, Latvijas skatījumā ir būtiski rast praktiskus risinājumus pārrobežu sadarbībai esošo ierobežojumu ietvaros, pēc iespējas izmantojot Eiropola sniegtās iespējas.*

* ***Migrācija: aktuālā situācija un izaicinājumi***

Covid-19 pandēmija ir ietekmējusi migrācijas pārvaldību. Tās dēļ uz laiku ir pārtrauktas patvēruma meklētāju pārsūtīšanas Dublinas ietvaros, apturēta nelegālo migrantu brīvprātīgā un piespiedu atgriešana un apgrūtināta atpakaļuzņemšanas procedūru īstenošana. Arī dažādo legālās migrācijas veidu, kā arī pārmitināšanas un pārcelšanas īstenošana ir būtiski palēninājusies vai arī pilnībā apturēta.

Neskatoties uz Covid-19 radītajiem izaicinājumiem, vairākums dalībvalstu ir apstiprinājušas gatavību turpināt darbu pie ilgtspējīgas un visaptverošas migrācijas un patvēruma sistēmas stiprināšanas. Videokonferences laikā iekšlietu komisāre ir apņēmusies informēt ministrus par progresu pie Migrācijas un patvēruma pakta sagatavošanas.

Šobrīd aktuālākie izaicinājumi migrācijas jomā ir situācija uz Grieķijas un Turcijas robežas, Lībijā un R-Balkānu reģionā.

Ņemot vērā Turcijas veiktos pasākumus robežu kontrolei un Covid-19 ierobežošanai, situācija uz Grieķijas – Turcijas robežas pēdējās nedēļās ir stabilizējusies, bet saglabājas saspringta. Papildus spriedzi rada, ka pašlaik Grieķijā ir vairāk nekā 100 tūkstoši migrantu. No tiem apmēram 40 tūkstoši ir uz salām un apmēram 5 tūkstoši ir nepavadīti nepilngadīgie. Līdz ar to regulāri notiek diskusijas par iespēju pārcelt daļu no salās esošajiem migrantiem uz Grieķijas kontinentālo daļu. Tāpat, ņemot vērā šā gada 13. marta ES Tieslietu un iekšlietu ministru padomes sanāksmē diskutēto, vairākas dalībvalstis (Vācija, Francija, Portugāle, Somija, Horvātija, Beļģija, Bulgārija, Īrija un Lietuva) jau ir informējušas par savu nodomu brīvprātīgi uzņemt nepavadītus nepilngadīgos no Grieķijas (nedēļas nogalē pirmie aptuveni 50 nepilngadīgie jau tika pārvietoti uz Vāciju un Luksemburgu). Šobrīd arī pārējās dalībvalstis tiek aicinātas apsvērt šādu iespēju.

ES un tās dalībvalstis ir apņēmušās darīt pieejamus 20 miljardus eiro visneaizsargātākajām trešajām valstīm, lai palīdzētu tām tikt galā ar Covid-19 dēļ radušos ārkārtas situāciju veselības aprūpes jomā.

Šā gada 16.aprīlī Komisija pieņēma paziņojumu “*Covid-19: norādījumi par attiecīgo ES noteikumu īstenošanu patvēruma un atgriešanas procedūru jomā un par pārmitināšanu*”[[7]](#footnote-7). Šajā paziņojumā tiek sniegti praktiski padomi, kā arī identificēti rīki patvēruma un atgriešanas procedūru īstenošanai un pārmitināšanas pasākumu turpināšanai esošajos apstākļos.

Ierobežoto ceļošanas iespēju dēļ ir arī apgrūtināta uz Grieķiju nosūtīto Eiropas Robežu un krasta apsardzes aģentūras (Frontex) spēku nomaiņa un ES Aģentūras tiesībaizsardzības sadarbībai (Eiropols) policijas spēku nosūtīšana uz Grieķijas un Itālijas “karstajiem punktiem” (*hotspots).*

Prezidentūra uzskata, ka ir būtiski turpināt regulāru un savlaicīgu apmaiņu ar informāciju par aktuālajām izmaiņām uz visiem migrācijas ceļiem, jo īpaši situācijai Vidusjūras reģionā.

*Neformālās videokonferences laikā ministri tiks informēti par aktuālo situāciju, jo īpaši uz robežām ar Turciju un Rietumu un Centrālajā Vidusjūrā, tostarp par notiekošo nepavadīto nepilngadīgo pārvietošanu.*

*Latvijas nostāja:*

*Latvija atzinīgi vērtē Prezidentūras sagatavoto dokumentu par migrāciju. Uzskatām, ka tas ir vērtējams kā labs apkopojums par aktuālo situāciju migrācijas jomā ES.*

*Svarīgi, lai arī Covid-19 radītās krīzes apstākļos dalībvalstis samērīgi ar situācijas radītajiem ierobežojumiem turpinātu pildīt savus pienākumus un saistības migrācijas plūsmu efektīvākai pārvaldīšanai. Šajā kontekstā Latvija pozitīvi vērtē Eiropas Komisijas sagatavotās vadlīnijas par migrācijas un patvēruma politikas jautājumiem.*

*Tāpat ir svarīgi sekot līdzi migrācijas plūsmām būtiskākajos migrantu izcelsmes reģionos, lai izmaiņu gadījumā būtu iespējams savlaicīgi uz tām reaģēt gan ES, gan arī dalībvalstu līmenī.*

*Ņemot vērā būtiski ierobežoto starptautisko pasažieru pārvadājumu pieejamību, Frontex īstenotajās aktivitātēs iesaistīto ekspertu un tehniskā aprīkojuma rotācija ir būtiski apgrūtināta. Ievērojot minēto, uzskatām, ka Frontex sadarbībā ar iesaistītajām dalībvalstīm un Eiropas Komisijas atbalstu jāturpina meklēt efektīvus veidus tās nodrošināšanai.*

*Latvija atzinīgi vērtē Eiropas Komisijas pieņemtās norādes par attiecīgo ES noteikumu īstenošanu patvēruma un atgriešanas procedūru jomā un par pārmitināšanu un kopumā īsteno tajās noteikto.*

*Saskaņā ar Patvēruma likuma 69.pantu lēmumu par Latvijas dalību iniciatīvā par nepavadītu nepilngadīgo uzņemšanu no Grieķijas jāpieņem Saeimai.*

Iekšlietu ministrs Sandis Ģirģens

23.04.2020. 10:07

1229

Eiropas lietu un starptautiskās sadarbības departamenta
Eiropas lietu nodaļas vadītāja

A.Valaine-Elsone, 67219503

anete.valaine-elsone@iem.gov.lv

1. COM(2020) 115 final [↑](#footnote-ref-1)
2. “ES + zonā” būtu jāiekļauj visas Šengenas zonas dalībvalstis (tostarp Bulgārija, Horvātija, Kipra un Rumānija), kā arī četras Šengenas asociētās valstis. Tas attiektos arī uz Īriju un Apvienoto Karalisti, ja tās nolemtu pievienoties. [↑](#footnote-ref-2)
3. C/2020/2050 [↑](#footnote-ref-3)
4. COM(2020) 148 final [↑](#footnote-ref-4)
5. 2020/C 96 I/01 [↑](#footnote-ref-5)
6. (1) Viltus dezinfekcijas līdzekļa tirdzniecība, (2) dažādu ar medicīnu saistīto līdzekļu (piemēram, sejas maskas) zādzību skaita pieaugums, (3) dažādu ar medicīnu saistītu līdzekļu krāpšanas gadījumu skaits, (4) ar interneta vides starpniecību saistīto pārkāpumu pieaugums, tai skaitā viltus (apšaubāmu) ziņu izplatīšana saistībā ar Covid-19 un (5) ģimenes konfliktu skaita pieaugums. [↑](#footnote-ref-6)
7. 2020/C 126/02 [↑](#footnote-ref-7)